Na temelju članka 149. stavak 3. Zakona o pomorskom dobru i morskim lukama (“Narodne novine” br. 83/23) i članka 29. Statuta Općine Murter - Kornati (“Službeni glasnik Općine Murter - Kornati”, br. 2/21), Općinsko vijeće Općine Murter – Kornati na \_\_\_\_\_ sjednici održanoj dana \_\_\_\_\_\_ donosi

ODLUKU O REDU NA POMORSKOM DOBRU

NA PODRUČJU OPĆINE MURTER - KORNATI

Članak 1.

(1) Ovom se Odlukom o redu na pomorskom dobru na području Općine Murter- Kornati (u daljnjem tekstu: Odluka) propisuje red na pomorskom dobru u općoj upotrebi na području Općine Murter - Kornati i mjere za provođenje reda na pomorskom dobru koje poduzima pomorski redar.

(2) Opća upotreba pomorskog dobra podrazumijeva da svatko ima pravo služiti se pomorskim dobrom sukladno njegovoj prirodi i namjeni.

(3) Red na pomorskom dobru prema odredbama Zakona o pomorskom dobru i morskim lukama (“Narodne novine” br. 83/23) (u daljnjem tekstu: Zakon) je cjelovit sustav mjera i radnji kojima se osigurava zaštita i održavanje pomorskog dobra u općoj upotrebi.

(4) Održavanje reda na pomorskom dobru financira se iz sredstava za upravljanje pomorskim dobrom koja su prihod jedinice lokalne samouprave i iz vlastitih sredstava jedinice lokalne samouprave.

(5) Općina Murter - Kornati dužna je štititi pravo na opću upotrebu pomorskog dobra i poduzeti sve radnje radi sprječavanja nezakonitog postupanja, samovlasnog zauzeća, devastacije pomorskog dobra i nezakonitog nasipavanja.

Članak 2.

(1) Ovom su Odlukom naročito propisane odredbe o:

1. načinu uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi;

2. održavanju čistoće i čuvanje površina pomorskog dobra u općoj upotrebi;

3. osiguranju nesmetanog prolaska duž pomorskog dobra te osiguranje mogućnosti korištenja površina pomorskog dobra u općoj upotrebi na način koji omogućava kretanje osoba s posebnim potrebama.

(2) Sve osobe na pomorskom dobru u općoj upotrebi dužne su pridržavati se odluke o redu na pomorskom dobru.

Članak 3.

(1) Pojedini pojmovi u smislu ove Odluke imaju sljedeće značenje:

1. pomorsko dobro je opće dobro od interesa za Republiku Hrvatsku i ima njezinu osobitu zaštitu, a upotrebljava se i koristi pod uvjetima i na način propisan Zakonom;

2. pomorsko dobro čine:

- unutarnje morske vode i teritorijalno more, njihovo dno, podzemlje i podmorje

1. dio kopna koji je po svojoj prirodi namijenjen općoj upotrebi i koji je određen takvim, kao i sve što je s tim dijelom kopna trajno spojeno na površini ili ispod nje i čine ga nekretnine koje su po prirodnim obilježjima, izgledu, namjeni, položaju i načinu upotrebe: morska obala, morske plaže, sprudovi, rtovi, hridi, grebeni, otočići koje za vrijeme nevremena prekrivaju najveći valovi, žala, luke, lukobrani, rive, molovi, valobrani, nasipi, privezišta, gatovi, morske solane, ušća vodotoka koji se izlijevaju u more i kanali spojeni s morem, uključujući i građevine koje su trajno povezane s pomorskim dobrom i njegova su pripadnost; morska obala proteže se od crte srednjih viših visokih voda i obuhvaća pojas kopna koji je ograničen crtom do koje dopiru najveći valovi za vrijeme nevremena, na čije prirodno obilježje i izgled utječe more, a koji je prema svom položaju i izgledu u izravnom kontaktu s morem; kopneni dio pomorskog dobra je pojas kopna uz more koji je po svojoj prirodi u neposrednoj vezi s morem i prema namjeni i načinu upotrebe služi uobičajenom korištenju i upotrebi mora kao općeg dobra, a širok je najmanje šest metara od crte srednjih viših visokih voda mjereno vodoravno.

Članak 4.

(1) Poslove provedbe reda na pomorskom dobru i poslove nadzora nad provedbom odluke o redu na pomorskom dobru obavlja pomorski redar.

(2) Pomorski redar ima ovlasti obavljanja provedbe reda na pomorskom dobru i nadzora nad provedbom odluke o redu na pomorskom dobru, propisane Zakonom i ovom odlukom.

(3) Stjecanje i Gubitak ovlaštenja za obavljanje poslova pomorskog redara, stručno osposobljavanje pomorskog redara, te broj pomorskih redara, propisano je odredbama Zakona.

(4) Izgled službene odore te izgled i sadržaj službene iskaznice pomorskog redara propisuje Općinsko vijeće zasebnom odlukom.

Članak 5.

(1) U provedbi nadzora nad provedbom ove Odluke pomorski redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke ili zakonskog zastupnika stranke, kao i drugih osoba nazočnih prilikom nadzora

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora

3. zatražiti pisanim putem od stranke točne i potpune podatke i dokumentaciju potrebnu u nadzoru

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.)

5. obavljati i druge radnje u svrhu provedbe nadzora.

(2) U provedbi nadzora nad provedbom ove Odluke pomorski redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje reda propisane ovom Odlukom.

(3) Optužni prijedlog za prekršaj propisan Zakonom ili ovom Odlukom, koji se u nadzoru utvrdi, podnosi načelnik ili osoba po ovlaštenju načelnika.

Članak 6.

(1) Javnopravna tijela te pravne i fizičke osobe obvezne su pomorskom redaru bez naknade za rad i troškove, u roku koji im odredi, omogućiti provedbu nadzora i osigurati uvjete za neometan rad u okviru njegovih ovlaštenja.

(2) Pomorski redar ovlašten je zatražiti pomoć policije ako se prilikom izvršenja rješenja otpor osnovano očekuje.

Članak 7.

(1) Kada pomorski redar utvrdi povredu propisa čije izvršenje je ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s odlukom o redu na pomorskom dobru.

(2) Kada pomorski redar utvrdi da nije povrijeđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatog prijavitelja u roku od osam dana od dana utvrđenja činjeničnog stanja.

(3) Mjere za održavanje reda na pomorskom dobru propisane odlukom o redu na pomorskom dobru pomorski redar naređuje rješenjem osobi koja je povrijedila odluku odnosno osobi koja je obvezna otkloniti utvrđenu povredu.

(4) Ako se osoba iz prethodnog stavka ovoga članka ne može utvrditi, rješenje se donosi protiv nepoznate osobe.

(5) Ako pomorski redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

(6) Poslove iz stavka 3. ovoga članka pomorski redar obavlja kao javnu ovlast te je ovlašten provesti izvršenje rješenja koje donese.

(7) Protiv upravnih akata koje donosi pomorski redar može se izjaviti žalba Ministarstvu.

(8) Žalba izjavljena protiv rješenja pomorskog redara ne odgađa njegovo izvršenje.

Članak 8.

(1) Pomorski redar, sukladno odredbama Zakona, odgovoran je:

1. za zakonitost svog rada u obavljanju poslova na koja je ovlašten rješenjem Ministarstva

2. za propuštanje poduzimanja mjera ili radnji na koje je ovlašten ovim Zakonom

3. za neizvršavanje, nesavjesno, nepravodobno ili nemarno izvršavanje poslova nadzora pomorskog dobra u općoj upotrebi

4. za davanje netočnih podataka kojima se utječe na donošenje upravnih i prekršajnih mjera ili drugih odluka tijela državne uprave

5. za zlouporabu položaja i prekoračenje ovlasti.

Članak 9.

(1) Pomorski redar dužan je jedanput mjesečno izvršiti nadzor pomorskog dobra na svom području radi utvrđenja nezakonitoga građenja ili drugog oštećenja pomorskog dobra, a i po svakoj prijavi bilo koje osobe te ako utvrdi nezakonite radnje, dužan o tome obavijestiti nadležno tijelo (nadležne inspekcije, lučku kapetaniju i dr.).

Članak 10.

(1) Pod održavanjem čistoće i čuvanjem pomorskog dobra u općoj upotrebi u smislu ove Odluke, smatra se čišćenje površina i određivanje mjera za čuvanje površina pomorskog dobra u općoj upotrebi.

Članak 11.

(1) Čišćenje površina iz prethodnog članka obavlja Općina Murter - Kornati putem komunalnog društva temeljem godišnjih programa i takvo čišćenje smatra se redovnim čišćenjem.

(2) Osim redovnog čišćenja, u smislu ove odluke, postoji i izvanredno čišćenje pomorskog dobra u općoj upotrebi, a koje se određuje uslijed vremenskih nepogoda i sličnih događanja zbog u takvim slučajevima prekomjernog onečišćenja.

Članak 12.

(1) Na površinama pomorskog dobra, po odobrenju Općine Murter – Kornati mogu se postavljati komunalni objekti javne namjene (košarice za otpad, klupe, posude s ukrasnim biljem i sl.), te objekti i uređaji komunalne infrastrukture.

(2) Komunalni objekti javne namjene te objekti i uređaji komunalne infrastrukture iz prethodnog stavka postavljaju se na mjestima na kojima prije svega ne onemogućavaju korištenje pomorskog dobra u općoj upotrebi, a isto tako moraju se održavati urednim i ispravnima, te da svojim izgledom i postavom ne nagrđuju izgled okoliša i okolnog prostora, jer ih je u protivnom potrebno ukloniti.

Članak 13.

(1) U smislu čuvanja i održavanja reda na pomorskom dobru u smislu ove Odluke, na pomorskom dobru nije dozvoljeno:

1. postavljati razne privremene predmete, uređaje i pokretne naprave (štand, terasa, ograda, oprema za smještaj uređaja infrastrukture, mjerne postaje i javne sanitarije, objekte i predmete na stajalištu javnog prijevoza, opremu dječjeg igrališta, spomenik, spomen-ploče, skulpture i sl.), bez odobrenja Općine Murter – Kornati,
2. postavljati komunalne objekte javne namjene te objekte i uređaje komunalne infrastrukture, bez odobrenja Općine Murter – Kornati,
3. obavljati bilo kakav oblik poslovne djelatnosti (trgovine, prodaje, ambulantne prodaje, ugostiteljstva i sl.) ili oglašavanja za isto, bez odobrenja Općine Murter – Kornati,
4. izlagati slike, knjige, rabljene stvari, cvijeće, poljoprivredne i druge proizvode bez odobrenja Općine Murter – Kornati,
5. postavljati glazbene uređaje, uređaje za reprodukciju zvuka te uređaje za razglas i pojačanje zvuka bez odobrenja Općine Murter – Kornati,
6. ispuštati otpadne tekućine/vode bilo koje vrste (fekalne i dr.) te bacati ili odlagati otpadni materijal (beton, kamen, šutu i dr.) ili bilo kakav drugi materijal, otpad i ambalažu,
7. paliti otpad ili bilo kakav drugi materijal,
8. ostavljati vozila bez registarskih oznaka odnosno neregistrirana vozila, karambolirana vozila, vozila u nevoznom stanju te vozila koja su tehnički neispravna u smislu da iz njih cure mazivna ulja, gorivo i druge tekuće i krute stvari, nadalje plovila, prikolice i trajlere te razne uređaje i njihove dijelove,
9. prati ili popravljati motorna vozila, plovila ili druge razne uređaje i njihove dijelove,
10. parkiranje vozila na način kojim se onemogućava pristup specijalnom vozilu za odvoz otpada ili drugom komunalnom vozilu, na bilo koji način,
11. bacati papir, reklamne letke, hranu, ambalažu, opuške i kutije od cigareta, i slično,
12. uništavati ili oštećivati komunalne objekte javne namjene te objekte i uređaje komunalne infrastrukture iz članka 12. ove odluke ili bilo koje druge komunalne objekte i uređaje,
13. bacati lešine uginulih životinja,
14. prati bačve (burad) i slične posude,
15. pljuvati i obavljati nuždu,
16. držati životinje,
17. voditi pse bez povodnika i brnjice,
18. obavljati bilo kakve radnje kojima se onečišćuje ili oštećuje pomorsko dobro.

Članak 14.

(1) Pomorski prekršaj u smislu ove Odluke podrazumijeva:

1. upotrebu pomorskog dobra(članak 12. stavak 1. točka 1.Zakona) bez pravne osnove propisane Zakonom i/ili

2. gospodarsko korištenje pomorskog dobra (članak 12. stavak 1. točka 2.Zakona) bez pravne osnove propisane Zakonom i/ili

3. obavljanje djelatnosti na pomorskom dobru (članak 12. stavak 1. točka 3.Zakona) bez pravne osnove propisane Zakonom i/ili

4. građenje i/ili obavljanje drugih radova i/ili zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem (članak 12. stavak 1. točka 4. Zakona) bez pravne osnove propisane Zakonom i/ili

5. nasipavanje mora protivno odredbama Zakona odnosno bez pravne osnove propisane Zakonom i/ili

6. ograničavanje i/ili isključivanje opće upotrebe pomorskog dobra (članak 12. stavak 1. točka 5.) bez pravne osnove propisane Zakonom i/ili

7. zaposjedanje pomorskog dobra na bilo koji način za sebe ili drugoga (članak 12. stavak 1. točka 6. Zakona) bez pravne osnove propisane Zakonom i/ili

8. korištenje pomorskog dobra na način, u opsegu i granicama protivno aktu kojim je stekla to pravo u skladu s odredbama Zakona( članak 12. stavak 2. Zakona )i/ili

9. sklapanje pravnog posla suprotno članku 5. stavku 1. Zakona i/ili

10. ako se osobi u stanju neposredne ugroze za život, zdravlje ili imovinu zabrani ili onemogući pristup bilo kojem dijelu pomorskog dobra (članak 13. stavak 2.Zakona)i/ili

11. odlaganje materijala na morsku obalu ili u more (članak 17. stavak 1. Zakona) i/ili

12. ne pridržavanje odredbi iz članka 13. ove Odluke o redu na pomorskom dobru.

Članak 15.

(1) Novčanom kaznom u iznosu od 6.000,00 do 130.000,00 eura kaznit će se za pomorski prekršaj pravna osoba koja bez pravne osnove propisane Zakonom:

1. upotrebljava pomorsko dobro (članak 14. stavak 1. točka 1.Odluke) i/ili

2. gospodarski koristi pomorsko dobro (članak 14. stavak 1. točka 2.Odluke) i/ili

3. obavlja djelatnosti na pomorskom dobru (članak 14. stavak 1. točka 3.Odluke) i/ili

4. gradi i/ili obavlja druge radove i/ili zahvate u prostoru pomorskog dobra koji se prema posebnim propisima kojima se uređuje građenje ne smatraju građenjem (članak 14. stavak 1. točka 4.Odluke) i/ili

5. nasipava more protivno odredbama Zakona(članak 14. stavak 1. točka 5.Odluke) i/ili

6. ograničava i/ili isključuje opću upotrebu pomorskog dobra (članak 14. stavak 1. točka 6.Odluke) i/ili

7. zaposjeda pomorsko dobro na bilo koji način za sebe ili drugoga (članak 14. stavak 1. točka 7.Odluke).

(2) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 20.000,00 do 66.360,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

Članak 16.

(1) Novčanom kaznom u iznosu od 6.000,00 do 33.000,00 eura kaznit će se za pomorski prekršaj pravna osoba koja je, na temelju akta koji predstavlja valjanu pravnu osnovu određenu Zakonom, stekla pravo posebne upotrebe i/ili gospodarskog korištenja pomorskog dobra, gradnje i/ili obavljanja drugih radova i zahvata u prostoru pomorskog dobra koji se prema posebnim propisima kojima se uređuje građenje ne smatraju građenjem, nasipavanja mora, ograničenja ili isključenja dijela pomorskog dobra od opće upotrebe te drugog ovlaštenja stečenog na temelju odredbi Zakona, a to pravo ne koristiti na način, u opsegu i granicama određenim aktom kojim je to pravo stekla te u skladu s odredbama Zakona (članak 14. stavak 1.točka 8. Odluke).

(2) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 4.000,00 do 10.000,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

Članak 17.

(1) Novčanom kaznom u iznosu od 6.000,00 do 33.000,00 eura kaznit će se za pomorski prekršaj pravna osoba:

1. ako sklopi pravni posao suprotno članku 5. stavku 1. Zakona(članak 14. stavak 1. točka 9.Odluke),

2. ako osobi u stanju neposredne ugroze za život, zdravlje ili imovinu zabrani ili onemogući pristup bilo kojem dijelu pomorskog dobra (članak 14. stavak 1. točka 10.Odluke),

3. ako odlaže materijal na morsku obalu ili u more (članak 14. stavak 1. točka 11.Odluke),

4. ako postupa protivno odredbama članka 14. stavak 1. točka 12.ove Odluke o redu na pomorskom dobru.

(2) Za prekršaj iz stavka 1. ovoga članka kaznit će se novčanom kaznom u iznosu od 2.000,00 do 6.000,00 eura i odgovorna osoba u pravnoj osobi.

(3) Za prekršaj iz stavka 1. ovoga članka novčanom kaznom u iznosu od 4.000,00 do 10.000,00 eura kaznit će se obrtnik i osoba koja obavlja drugu samostalnu djelatnost.

(4) Za prekršaj iz stavka 1. ovoga članka fizička osoba kaznit će se novčanom kaznom u iznosu od 1.000,00 do 6.000,00 eura.

Članak 18.

(1) Novčane kazne naplaćene za prekršaje propisane ovom odlukom o redu na pomorskom dobru prihod su proračuna Općine Murter – Kornati.

(2) Za slučaj dvostrukog tumačenja prekršajnih odredbi iz ove Odluke, primjenjuje se prekršajna odredba s većim iznosom novčane kazne.

Članak 19.

Ova Odluka stupa na snagu osmog dana od dana objave u „Službenom glasniku Općine Murter – Kornati “.

OPĆINSKO VIJEĆE OPĆINE MURTER - KORNATI

PREDSJEDNIK:

Krešimir Mudronja

KLASA:

URBROJ:

Obrazloženje

Dana 29.07.2023.godine stupio je na snagu Zakon o pomorskom dobru i morskim lukama (“Narodne novine” br.83/23)( u daljnjem tekstu: Zakon).

U odredbi članka 149.st.1.navedenog Zakona,navodi se da je red na pomorskom dobru cjelovit sustav mjera i radnji kojima se osigurava zaštita i održavanje pomorskog dobrau općoj upotrebi.

Dalje u stavku 3. istog članka Zakona navodi se da u svrhu održavanja reda na pomorskom dobru na prijedlog izvršnog tijela jedinice lokalne samouprave, predstavničko tijelo jedinice lokalne samouprave donosi odluku o redu na pomorskom dobru.

Odlukom se propisuje:

1. način uređenja i korištenja pomorskog dobra u općoj upotrebi za gospodarske i druge svrhe, građenje građevina koje se prema posebnim propisima grade bez građevinske dozvole i glavnog projekta te održavanje reda na pomorskom dobru u općoj upotrebi;
2. održavanju čistoće i čuvanje površina pomorskog dobra u općoj upotrebi;
3. osiguranju nesmetanog prolaska duž pomorskog dobra

U odredbi st.5. istoga članka Zakona navodi se da se odlukom iz stavka 3. istoga članka propisuju mjere za provođenje mjera za održavanje reda na pomorskom dobru koje poduzima pomorski redar.

Dalje u članku 154.st .1. Zakona, navodi se da su jedinice lokalne samouprave dužne imati barem jednog pomorskog redara.

Nadalje, u članku 149.st.3. Zakona, Prijelazne i završne odredbe, propisuje se da je predstavničko tijelo jedinice lokalne samouprave dužno u roku od 90 dana od dana stupanja na snagu ovog Zakona donijeti odluku o redu na pomorskom dobru na svom području.